ગુજરાત રાજ્યના ચરોતર પ્રદેશના મધ્ય ભાગમાં આવેલાં આણંદ જિલ્લાનું કરમસદ ગામ સરદાર સાહેબનું વતન છે. ગુજરાતી અભ્યાસ કરમસદની ગામઠી શાળામાં પૂરો કર્યા પછી આગળ અભ્યાસ માટે વલ્લભભાઈ વડોદરા રાજ્યના પેટલાદની શાળામાં દાખલ થયા. ત્યારબાદ ૧૮૯૭માં નડીયાદની શાળામાંથી મેટ્રિક થયા. અંગ્રેજી ભાષા પર વધુ પડતી મમતા એટલે નીચલા ધોરણમાં પણ પોતાના સહાધ્યાયી કરતાં અંગ્રેજી વિષયમાં તે હોંશિયાર હતા. અભ્યાસની સાથો સાથ તેઓ જાહેર પ્રવૃત્તિમાં પણ રસ લેતા. આમ, વલ્લભભાઈમાં નેતૃત્વના ગુણો શાળાના અભ્યાસ દરમિયાન બહાર આવ્યા તેમજ અન્યાયનો દૃઢતાપૂર્વક પ્રતિકાર કરવાની શક્તિનાં તેમનામાં દર્શન થયાં.